Yetakchisiz qolgan Niderlandiya. Kim tarixga kiradi: Ukraina, Avstriya yoki debyutant Makedoniya? Yevro—2020 C guruhi haqida

Koronavirus pandemiyasi sabab bir yilga muddatga kechiktirilgan futbol bo‘yicha Yevropa chempionati—2020 11-iyundan 11-iyulga qadar mintaqaning o‘nta shahrida bo‘lib o‘tadi. “Daryo” Yevro—2020 oldidan terma jamoalar va guruhlardagi holatga qisqa sharh berib o‘tadi. Mazkur sonda C guruhi vakillariga to‘xtalib o‘tamiz.
C guruhi

Yevro—2020 saralashi bo‘lib o‘tgan 2019-yilda Niderlandiya ajoyib o‘yinlari bilan yodda qolgandi. Jamoaning saralash bosqichidagi birgina mag‘lubiyati Germaniyaga qarshi bahsda qayd etilgan. Shuningdek, o‘sha yilda yana bir mag‘lubiyat Millat Ligasi finalida Portugaliyadan qabul qilib olingandi. Biroq nemislarga qarshi javob o‘yinida “uchar gollandlar” raqib darvozasiga to‘rtta to‘p kiritgan holda g‘alaba qozonishni uddaladi. Shuningdek, Ronald Kuman shogirdlari kuchli raqobatchi bo‘lgan Shimoliy Irlandiyadan yaxshiroq natija qayd etgan va guruhda ikkinchi o‘rin bilan final bosqichiga yo‘l olgandi.

Bu orada jamoada murabbiy almashdi, Ronald Kuman “Barselona” taklifiga yo‘q deya olmadi. Aslida mutaxassisning maqsadi 2020-yilning yozida musobaqani o‘tkazib, keyin Kataloniyaga yo‘l olish bo‘lgandi, biroq koronavirus pandemiyasi bu rejalarni chippakka chiqardi. Terma jamoani so‘nggi yillarning eng omadsiz mutaxassislaridan biri — Frank de Bur qabul qilib oldi. Hozircha jamoa de Bur qo‘l ostida yomon o‘ynamayapti. Uning baxtiga niderlandlar Yevro—2020 da o‘rtamiyona guruhga tushdi. Ortda qolgan mavsumni jarohat sabab o‘tkazib yuborgan Virjil van Deyk ushbu turnirda ishtirok etmasligini ma’lum qildi. Biroq usiz ham jamoa guruhdan chiqish masalasini ijobiy hal eta olishi katta ehtimol, ammo katta jamoalarga qarshi o‘yinlarda nima bo‘lishi keyin bilib olamiz.
Niderlandiyaning Yevro—2020 uchun qaydnomasi:
Darvozabonlar: Yasper Sillessen (“Valensiya”), Tim Krul (“Norvich”), Marten Stekelenburg (“Ayaks”);
Himoyachilar: Patrik van Anholt (“Kristal Pelas”), Natan Ake (“Manchester Siti”), Deyli Blind, Yurriyen Timber (ikkisi “Ayaks”), Denzel Dumfris (“PSV”), Matteys de Ligt (“Yuventus”), Yoel Veltman (“Brayton”), Stefan de Vrey (“Inter”), Ouen Veyndal (“AZ”);
Yarim himoyachilar: Donni van de Bek (“Manchester Yunayted”), Rayan Gravenberh, Devi Klassen (ikkisi “Ayaks”), Frenki de Yong (“Barselona”), Ten Kopmeyners (“AZ”), Marten de Ron (“Atalanta”), Jorjinyo Veynaldum (“Liverpul”);
Hujumchilar: Steven Bergeys (“Feyenoord”), Memfis Depay (“Lion”), Kodi Gakpo, Doniell Malen (ikkisi “PSV”), Lyuk de Yong (“Sevilya”), Kvinsi Promes (“Spartak”), Vaut Vegorst (“Volfsburg”).

 Niderlandiya terma jamoasining Yevro—2020 uchun qaydnomasi va guruh bosqichidagi taqvimi
Saralash bosqichi Avstriya uchun oson o‘tgani yo‘q. Jamoa Polsha, Makedoniya, Sloveniya va Isroil kabi deyarli bir xil darajada bo‘lgan terma jamoalarga qarshi kurashdi. Yakunda Polshadan keyingi o‘rinni olib, Yevro—2020 masalasini hal qildi.

So‘nggi bir necha yil ichida Avstriyaning tarkibi ancha shakllanib qoldi. Avvallari faqat Alaba nomi tanish bo‘lgan bo‘lsa, hozirda uning qatoriga Zabitser, Baumgartlinger, Laymer, Arnautovich kabi nomlar qo‘shildi. Jamoa Yevropa chempionatida o‘z tarixidagi eng yaxshi natijani qayd etish uchun juda qulay imkoniyatga ega. Shu vaqtga qadar guruh bosqichidan u yog‘iga o‘ta olmagan Avstriya o‘zi bilan deyarli bir xil saviyadagi Ukraina va o‘rtamiyona Makedoniyaga qarshi muvaffaqiyatli o‘yin ko‘rsata olsa bo‘lgani.
Avstriya Yevro—2020 uchun quyidagi tarkibni tanlab oldi:
Darvozabonlar: Daniel Bahmann (“Uotford”), Pavao Pervan (“Volfsburg”), Aleksander Shlager (“LASK”);
Himoyachilar: David Alaba (“Bavariya” / “Real”), Aleksandar Dragovich (“Bayer”), Marko Fridl (“Verder”), Martin Hinteregger (“Ayntraxt”), Shtefan Layner (“Borussiya M”), Filipp Linhart (“Frayburg”), Shtefan Posh (“Hoffenhaym”), Kristofer Trimmel (“Union”), Andreas Ulmer (“Zalsburg”);
Yarim himoyachilar: Yulian Baumgartlinger (“Bayer”), Kristof Baumgartner (“Hoffenhaym”), Florian Grillich (“Hoffenhaym”), Shtefan Ilsanker (“Ayntraxt”), Konrad Laymer (“Leypsig”), Valentino Lazaro (“Inter”), Marsel Zabitser (“Leypsig”), Luis Shaub (“Lyutsern”), Ksaver Shlager (“Volfsburg”), Alessandro Shopf (“Shalke”);
Hujumchilar: Marko Arnautovich (“Shanxay Port”), Mixael Gregorich (“Augsburg”), Sasha Kalayjich (“Shtutgart”), Karim Onisivo (“Mayns”).

 Avstriya terma jamoasining Yevro—2020 uchun qaydnomasi va guruh bosqichidagi taqvimi
Saralash bosqichini fantastik ruhda o‘tkazgan Andrey Shevchenko shogirdlari Portugaliyani ortda qoldirib, birinchi o‘rin bilan Yevro—2020 ga yo‘l olgandi. Shuningdek, guruhda Serbiya 3-o‘rin bilan qolib ketgandi. Ukrainlar saralashda birorta ham mag‘lubiyatga uchramagan: Portugaliyaga qarshi o‘yinda bitta durang va bitta g‘alaba qayd etilgan, Serbiya esa uy o‘yinida 5:0 hisobida dog‘da qoldirilgandi.

Jamoa tarkibi asosan “Dinamo Kiyev” va “Shaxtyor” klubi vakillaridan shakllantirilgan. Zinchenko, Malinovski va Yarmolenko kabi yulduzlar esa ularga yo‘lboshchi bo‘ladi. Ukraina guruh bosqichidan muvaffaqiyatli o‘ta olsa, xuddi Avstriya va Makedoniya kabi o‘z tarixida yangi sahifa ochishi mumkin bo‘ladi. Bu vaqtga qadar jamoaning eng yaxshi natijasi guruh boqichi bo‘lgan.
Ukrainaning Yevro—2020 uchun qaydnomasi:
Darvozabonlar: Georgiy Bushchan (“Dinamo Kiyev”), Andrey Pyatov (“Shaxtyor”), Anatoliy Trubin (“Shaxtyor”).
Himoyachilar: Eduard Sobol (“Bryugge”), Sergey Krivsov, Nikolay Matviyenko (“Shaxtyor”), Ilya Zabarniy, Denis Popov, Aleksandr Timchik, Vitaliy Mikolenko, Aleksandr Karavayev (barchasi “Dinamo Kiyev”);
Yarim himoyachilar: Sergey Sidorchuk, Nikolay Shaparenko, Viktor Sigankov (barchasi “Dinamo Kiyev”), Ruslan Malinovskiy (“Atalanta”), Marlos, Taras Stepanenko, Georgiy Sudakov (barchasi “Shaxtyor”), Yevgeniy Makarenko (“Kortreyk”), Aleksandr Zinchenko (“Manchester Siti”), Andrey Yarmolenko (“Vest Hem”), Aleksandr Zubkov (“Ferensvarosh”), Roman Bezus (“Gent”);
Hujumchilar: Roman Yaremchuk (“Gent”), Artyom Besedin (“Dinamo Kiyev”), Artyom Dovbik (“Dnepr-1”).

 Ukraina terma jamoasining Yevro—2020 uchun qaydnomasi va guruh bosqichidagi taqvimi
Makedonlar saralash bosqichida uchinchi o‘rinni oldi va aslini olganda musobaqa yo‘llanmasidan quruq qolgandi. Biroq UEFA tashkil etgan Millatlar Ligasidagi natijalari orqali o‘tish o‘yinlarida ishtirok etdi. Yarim finalda Kosovani mag‘lub etgan jamoa finalda Gruziyani yengdi va o‘z tarixida birinchi marta Yevropa chempionati yo‘llanmasiga ega chiqdi.

Terma jamoa kamtarona tarkibga ega va alohida ko‘rsatib o‘tish mumkin bo‘lgan futbolchilar sanoqli. Ulardan biri sifatida “Jenoa” hujumchisi Goran Pandevni ko‘rsatish mumkin. Katta ehtimol bilan bu 37 yoshli futbolchi uchun so‘nggi katta musobaqa bo‘ladi.
Makedoniyaning Yevro—2020 uchun qaydnomasi:
Darvozabonlar: Stole Dimitriyevski (“Rayo Valyekano”), Damian Shishkovski (“Doksa”), Risto Yankov (“Rabotnichki”);
Himoyachilar: Stefan Ristovski (“Dinamo Zagreb”), Darko Velkovski (“Riyeka”), Visar Musliu (“Fehervar”), Ezgiyan Alioski (“Lids”), Egzon Beytulay (“Shkendiya”), Kire Ristevski (“Uypesht”), Jeko Zaykov (“Sharlerua”);
Yarim himoyachilar: Arian Ademi (“Dinamo Zagreb”), Boban Nikolov (“Lechche”), Enis Bardhi (“Levante”), Elif Elmas (“Napoli”), Stefan Spirovski (“AEK”), Tixomir Kostadinov (“Rujomberok”), Ferhan Hasani (“Partizani”), Daniel Avramovski (“Kayserispor”), Marjan Radeski (“Akademiya Pandeva”);
Hujumchilar: Goran Pandev (“Jenoa”), Aleksandr Traykovski (“Malyorka”), Ivan Trichkovski (“AEK”), Vlatko Stoyanovski (“Shambli”), Darko Churlinov (“Shtutgart”), Milan Ristovski (“Spartak Trnava”), Krste Velkoski (“Sarayevo”).

 Makedoniya terma jamoasining Yevro—2020 uchun qaydnomasi va guruh bosqichidagi taqvimi
Yevropa chempionati 11-iyunda Turkiya va Italiya terma jamoalari o‘rtasidagi bahs bilan boshlanadi. Musobaqaning final o‘yini 11-iyulga mo‘ljallangan.
Nodirxon Hamidxonov tayyorladi

Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!